
A kifejtős és feleletválasztós tesztelés hatásának vizsgálata egy egyetemi matematika kurzuson

Kulcsszavak: előhívás; kifejtős; feleletválasztós; tesztelés
Több mint száz évvel ezelőtt jelentek már meg tanulmányok miszerint az előhívás egy hatékony formája lehet a tanulási folyamatnak. Teszteléses- vagy előhívásos tanulásnak hívjuk a tanulásnak azt a formáját, amikor az elsajátítandó információ újraolvasása vagy újratanulása helyett azt aktívan előhívjuk a memóriából (angolul test-enhanced learning, retrieval-enhanced learning). Bebizonyították, hogy a matematika területén is hatékony az előhívásos tanulás módszere. Kísérletünkben azt vizsgáltuk, hogy egy gép által javítható, feleletválasztós tesztelés hatékonysága hogyan viszonyul a hagyományos, kifejtős tesztelés hatékonyságához az egyetemi matematika oktatásban. Ezt valódi, elsőéves matematikatanár szakos hallgatók között vizsgáltuk. Az évfolyamot véletlenszerűen négy gyakorlati csoportra osztottuk. Közülük kettő otthon tesztelt, míg a másik kettő a gyakorlat utolsó 10 percében. Minden gyakorlati csoportban a hallgatók egyik fele kifejtős, a másik fele feleletválasztós tesztet írt. A félév során minden hallgatót végig ugyanazzal a tesztelési formával teszteltünk. A csoportok ugyanazt a tananyagot tanulták és ugyanazokat a zárthelyi dolgozatokat írták meg. A dolgozatok feladatai hagyományos, kifejtős feladatok voltak. Ezeken a dolgozatokon, a várt eredménnyel ellentétben, a „bentírós” kifejtős csoport ugyanúgy teljesített, mint a feleletválasztós csoportok. A hazavivős kifejtős csoport szignifikánsabb gyengébb eredményt ért el, mint a „bentírós” kifejtős csoport az első zárthelyi dolgozatban. A második zárthelyi dolgozatban nem volt kimutatható különbség semelyik két csoport között. Eredményünk azt mutatja, hogy rövid-, és középtávon egyforma tesztelési tudást mutatnak a különböző csoportok. Ezek alapján az időigényes, tanári befektetett munkát felválthatja az online tanulást segítő felületek munkája. Kísérletünk hátulütője az egyik gyakorlati csoport 37,5%-os lemorzsolódása. Ez a lemorzsolódás befolyásolta a második zárthelyi dolgozaton elért eredményeket. A csoportban megmaradó 8 hallgatóval a statisztikai modell lefuttatható, de nem ad megbízható eredményt. A másik három csoport eredményei azonban jól értelmezhetők és valósnak tekinthetők.



